Tidligt i morges klokken 05.28 modtog Nordjylland Politi en anmeldelse om forsøg på voldtægt. En kvinde havde opholdt sig i sin lejlighed i ø-gade kvarteret i Aalborg, hvor der pludselig blev banket voldsomt på døren. Udenfor stod en mand, som hun tidligere havde set men i øvrigt ikke kendte. Manden pressede sig ind i lejligheden, hvor han forsøgte at forgribe sig på hende. På et tidspunkt så hun sit snit til at løbe fra lejligheden og ned på gaden. Her fik hun kontakt med to mænd og en kvinde og fortalte dem, hvad der var sket. Kort tid herefter kom gerningsmanden ud fra opgangen, og kvinden udpegede ham for de to mænd, som herefter gik over til manden og tilbageholdt ham, indtil politiet kom frem til stedet. Den 21-årige gerningsmand er fra Aalborg, og han bliver fremstillet i grundlovsforhør klokken 13.30.

Referat:
En kvinde fik vristet sig fri af mand, der forsøgte at voldtage hende. To mænd på gaden fik tilbageholdt gerningsmanden.